પ્રધાનમંત્રી શ્રી મોદીએ ડીએનએ એનાલિસીસને આજના આધુનિક ફોરેન્સિક સાયન્સમાં મહત્વરૂપ ગણાવી ઉમેર્યું હતું કે, ડીએનએ પ્રોફાઈલે ગુનાઓની તપાસ અને ઉકેલને નવી દિશા આપી છે, એટલું જ નહીં ન્યાય પ્રણાલી વધુ ઝડપી બની છે, જેના કારણે લોકોને ઝડપથી સચોટ ન્યાય મળી રહ્યો છે. આ ક્ષેત્રના મહત્વને ધ્યાને લઈને કેન્દ્ર સરકાર દ્વારા ડીએનએ ટેકનોલોજી યુઝ એન્ડ એપ્લીકેશન બીલ લાવવામાં આવ્યું છે. તેમણે એમ પણ જણાવ્યું હતું કે, સરકાર દેશના તમામ રાજયોમાં અને કેન્દ્ર શાસિત પ્રદેશોમાં ડીએનએ લેબોરેટરીની સ્થાપના કરશે. શ્રી મોદીએ જણાવ્યું હતું કે, નિર્ભયા યોજના હેઠળ સેન્ટ્રલ ફોરેન્સિક સાયન્સ લેબોરેટરી, ચંદીગઢ ખાતે ડીએનએ એક્સલન્સ લેબોરેટરીની સ્થાપના કરવામાં આવશે. તેમણે ઉમેર્યું હતું કે, ડીએનએ પ્રોફાઇલ જેવા ફોરેન્સિક સાયન્સિસના શ્રેષ્ઠ ઉપયોગને કારણે જ મધ્યપ્રદેશ અને રાજસ્થાન જેવા રાજ્યોમાં બળાત્કારીઓને પાંચ-સાત દિવસના ટૂંકાગાળામાં જ અદાલતે ફાંસીની સજા ફરમાવી છે. ન્યાયિક પ્રણાલીમાં આવેલી ઝડપ અને અપરાધીએ ગમે તેવો અપરાધ કર્યો હોય છતાં ગણતરીના સમયમાં ગુનાનો ઉકેલ મળે અને અપરાધીને છટકવાનો કોઇ મોકો નહીં મળવાના કારણે અપરાધીઓ ખુલ્લા પડી જાય એ સમાજની મોટી સેવા છે. આ ક્ષેત્રમાં કેન્દ્ર સરકાર અને ફોરેન્સિક સાયન્સ સાથે મળીને કાર્ય કરી રહ્યાં છે.